****

**Η ΠΑΡΑΓΡΑΦΟΣ**

* **Παράγραφος**είναι ένα ενιαίο κείμενο με μικρή συνήθως έκταση, το οποίο έχει αρχή (εισαγωγή), μέση (ανάπτυξη) και τέλος (κατακλείδα-συμπέρασμα). Έχει **αυτονομία**, αφού σε αυτήν αναπτύσσουμε μια ιδέα ή μια πλευρά του θέματος, αλλά και **συνδέεται νοηματικά με τις προηγούμενες και επόμενες παραγράφους ενός κειμένου**, ώστε όλες μαζί να διαμορφώνουν το κείμενο.
* **Η παράγραφος** σχηματίζεται από **προτάσεις** που συνδέονται μεταξύ τους και δίνουν κάποιες πληροφορίες σχετικές με το θέμα της παραγράφου, οι οποίες συνθέτουν το κύριο νόημα της παραγράφου.
* **Η μια παράγραφος** πρέπει να ξεχωρίζει από τις άλλες, γι’ αυτό αφήνουμε κάποιο περιθώριο στην αρχή της κάθε παραγράφου, γράφοντας λίγο πιο μέσα.

**Δομή παραγράφου**

**Μια παράγραφος αποτελείται από:**

**Θεματική Πρόταση**

**Λεπτομέρειες**

**Κατακλείδα**

**Δηλαδή:**

**Θεματική Πρόταση:** είναι η πρώτη πρότασηπουγράφουμε στην αρχή της παραγράφου. Διαβάζοντας κάποιος τη Θεματική Πρόταση πρέπει να καταλαβαίνει αμέσως για το τι θα πούμε στην παράγραφο αυτή. **Λεπτομέρειες:** αποτελείται από προτάσεις που  αυτό που έχουμε πει στη Θεματική Πρόταση και γενικότερα δίνουμε όλες εκείνες τις πληροφορίες, με τις οποίες σκοπεύουμε να αναπτύξουμε την κύρια ιδέα της παραγράφου.

**Κατακλείδα:**είναι η τελευταία πρόταση της παραγράφου, το συμπέρασμα της, γράφουμε δηλαδή αυτό που προκύπτει από την ανάπτυξή της και ολοκληρώνουμε τη σκέψη μας. Η Κατακλείδα μπορεί να απουσιάζει σε μια παράγραφο, όταν εύκολα εννοείται.

**Ένα Παράδειγμα:**

**Ο Κολοκοτρώνης είχε όλα τα χαρίσματα του καλού αρχηγού. Είχε σώμα εύρωστο και παράστημα επιβλητικό. Το βλέμμα του ήταν ζωηρό και αστραποβόλο και η βροντερή φωνή του έδινε θάρρος στους συμπολεμιστές του και σκόρπιζε το φόβο και τον τρόμο στους εχθρούς. Σε όλη τη διάρκεια της επανάστασης υπήρξε η μεγαλύτερη στρατιωτική φυσιογνωμία.**

**Συνδετικές Λέξεις**

Συνήθως οι **παράγραφοι** συνδέονται μεταξύ τους με κάποιες **λέξεις** που δηλώνουν τη νοηματική σχέση των παραγράφων, π.χ. η λέξη «όμως», «επίσης», «αλλά» κ.λπ.. Με τις ίδιες λέξεις συνδέονται και οι **προτάσεις** μέσα στην παράγραφο, έτσι ώστε με άνεση και φυσικότητα να περνάμε από τη μία σκέψη στην άλλη. **Τέτοιες λέξεις και φράσεις μπορεί να δηλώνουν:**

* **Αίτιο-αιτιολόγηση**: π.χ. επειδή, διότι, εξαιτίας, γι’ αυτό το λόγο, μιας και,  …
* **Αντίθεση-εναντίωση**: π.χ. όμως, ωστόσο, αλλά, αν και, ενώ, μολονότι, και ας, και που, …
* **Επεξήγηση**: π.χ. δηλαδή, με άλλα λόγια, για να γίνω σαφέστερος, …
* **Παράδειγμα**: π.χ. για παράδειγμα, λόγου χάρη, …
* **Έμφαση**: π.χ. και κυρίως, κατά κύριο λόγο, πρέπει να τονιστεί, είναι αξιοσημείωτο, …
* **Απαρίθμηση**: π.χ. πρώτον, δεύτερον, καταρχάς, αρχικά, τέλος,…
* **Πρόσθεση-συμπλήρωση**: π.χ. επίσης, επιπλέον, επιπρόσθετα, παράλληλα, ομοίως, εκτός των άλλων και,
* **Συμπέρασμα-αποτέλεσμα-συγκεφαλαίωση**: π.χ. επομένως, έτσι, συνεπώς, λοιπόν, ώστε, συμπερασματικά, με αποτέλεσμα, εν κατακλείδι,  …
* **Αναφορά**: π.χ. όσο, όσον αφορά, αναφορικά, όπως, …
* **Τρόπο**: π.χ. έτσι, με αυτόν τον τρόπο, …
* **Σκοπό**: π.χ. για το σκοπό αυτό, προκειμένου να, …
* **Βεβαίωση**: π.χ. βέβαια, φυσικά, αναμφισβήτητα, αναμφίβολα,…
* **Χρονική τάξη-σειρά**: προηγουμένως, ύστερα, έπειτα, πριν, μετά, εντωμεταξύ, όταν, …
* **Τοπικό προσδιορισμό**: π.χ. εδώ, εκεί, έξω, κοντά, …

**Ένα παράδειγμα:**

Τα ταξίδια προσφέρουν πολλά στον άνθρωπο. **Όταν** επισκέπτεται κανείς άλλα μέρη, γνωρίζει τον τρόπο ζωής των κατοίκων της περιοχής και τον πολιτισμό τους. **Όταν** ταξιδεύει στο εξωτερικό, προσέχει τις διαφορές των άλλων πολιτισμών από της πατρίδας του. **Επιπλέον,** εκτιμά ή προσπαθεί να βελ­τιώσει το δικό του. **Επίσης,** με τα ταξίδια ο άνθρωπος ξεκουράζεται, **γιατί** αλλάζει περιβάλλον και ξεφεύγει από την καθημερινότητα και τις έννοιες της. Τα ταξίδια **λοιπόν** καλλιεργούν τον πνευματικό και ψυχικό κόσμο του ανθρώ­που και τον ανανεώνουν.

**Πηγή:** <http://vprassas.blogspot.com/2011/01/blog-post_9109.html>